VRK: Drie SA spanne in kwarteindstrydeMarcell Coetzee lei die Bulls op die veld tydens ‘n wedstryd in April. (Foto: GB Jordaan) Die Ierse span Leinster het die Bulls gisteraand ŉ reuseguns bewys en Munster met 35-25 geklop in die laaste groepwedstryd van die Verenigde Rugby-kampioenskap. Dit beteken die Bulls speel hulle kwarteindstryd op Loftus in Pretoria. Die slegte nuus vir Suid-Afrikaanse ondersteuners is dat hulle teen die Sharks speel en een van die plaaslike spanne sal dus beslis uitgeskop word op pad na die halfeindstryde. Die Sharks behoort die gunstelinge te wees omdat hulle die Bulls in Desember verlede jaar met 30-16 geklop het en ook weer in Februarie op Loftus met 29-22 aan die wenkant was. Leinster het boaan die punteleer geëindig en speel op sy tuisveld teen Glasgow Warriors in die kwarteindstryde wat vir 3 en 4 Junie geskeduleer is. Die wedstrydtye moet nog met uitsaaiers bevestig word. Die Stormers het in die tweede plek op die punteleer geëindig en is die wenners van die Suid-Afrikaanse skild van die kompetisie. Hulle kom in die kwarteindstryd in Kaapstad te staan teen die Skotse span van Edinburgh. Sou die Stormers wen, sal die halfeindstryd ook in Kaapstad gespeel word. Die twee Ierse spanne Ulster en Munster kom ook teen mekaar te staan in die kwarteindstryd nadat Ulster derde op die punteleer was. Geen Walliese of Italiaanse span kon vir die uitkloprondes kwalifiseer nie.